Joel Stransky val rib af, gat in long – in hoësorg | Netwerk24
Deur Romantha Botha 20 Maart 2017 12:03
'n Bebloede Joel Stransky, oud-Springbok, het Sondag verskeie beserings opgedoen toe hy in die Cape Epic se proloog van 26 km op die Meerendal-landgoed buite Durbanville geval het. Foto: Thereza Coetzee
Joel Stransky, oud-Springbok, se Cape Epic-bergfietstoer is kortgeknip nog voordat die eerste skof kon begin, toe hy Sondag tydens die proloog op die Meerendal-landgoed buite Durbanville geval het.
'n Foto van sy bebloede gesig is op Twitter gelaai. Hy het ook 'n inskrywing gemaak waarin hy almal bedank wat hom 'n spoedige herstel toegewens het.
"Ek het lelik geval en het lelike snye aan my gesig, 'n gebreekte rib en 'n gaatjie in my long. Het plastiese chirurgie nodig om mooi gesig te herstel," het hy gespot.
Vanjaar sou sy agtste Cape Epic gewees het, saam met sy spanmaat, Jeremy Thomson, 'n voormalige Sharks-rugbyspeler.
Hy het Maandagoggend gesê dit gaan goed met hom. Hy kon egter nie dadelik meer sê nie omdat hy in die hoësorgeenheid van 'n hospitaal opgeneem is.